b"\n_START_ARTICLE_\nLa Novella Alta\n_START_SECTION_\nDescripci\xc3\xb3\n_START_PARAGRAPH_\nAquest conjunt arquitect\xc3\xb2nic est\xc3\xa0 situat damunt d'un tur\xc3\xb3._NEWLINE_El cos central de la Novella, constru\xc3\xaft en pedra, amb planta baixa i dos pisos \xc3\xa9s la part m\xc3\xa9s antiga de l'edifici. Aquest cos respon als pressupostos arquitect\xc3\xb2nics de masia que J. Gisbert situa com el prototipus costaner; la fa\xc3\xa7ana principal obeeix a les tipologies habituals de masia rural catalana dels segles XV i XVI, amb el portal adovellat, amb el balc\xc3\xb3 al damunt, el pedr\xc3\xads i les simetries de les obertures. Cal destacar el treball de ferro forjat del balc\xc3\xb3 i de les reixes de les finestres de la planta baixa, aix\xc3\xad com el de la porta principal, de car\xc3\xa0cter modernista._NEWLINE_Els annexes posteriors ( torre inclosa) s\xc3\xb3n fets a partir del 1940 segons els pl\xc3\xa0nols de l'arquitecte Bofill, segueixen una estructura equilibrada amb l'estil del cos antic i es basen en el tipus de masia constitu\xc3\xafda per arcades a les parts laterals. La Novella Alta posseeix molts annexes i depend\xc3\xa8ncies agr\xc3\xadcoles, per\xc3\xb2 tot \xc3\xa9s posterior a l'edifici central.\n_START_SECTION_\nHist\xc3\xb2ria\n_START_PARAGRAPH_\nLa Caseria de la Novella est\xc3\xa0 ubicada a ponent del terme, a la vora del riu Corb. Es divideix en Alta i Baixa Novella, cadascuna formada per petites agrupacions de cases. Antigament la Novella era un tot, on hi havia un gran casal, que fou dels Priors dels Hospitalers de Barcelona. Cap al 1690 possiblement estava deshabitada. Antigament ja existien altres construccions al mateix tur\xc3\xb3, en el qual est\xc3\xa0 situat actualment aquest conjunt promogut per Manuel Balet, per\xc3\xb2 desaparegueren totes excepte el cos central amb les desamortitzacions del 1837._NEWLINE_La Novella Alta va ser una gran masia que als volts del 1940, a l'ampliar-se la propietat per conrear, va passar a ser finca d'explotaci\xc3\xb3 agr\xc3\xa0ria i ramadera. Emili Bofill Benessat, arquitecte del segon quart del segle XX, amb t\xc3\xadtol de professional de l'Escola de Barcelona del 1931, va realitzar els pl\xc3\xa0nols dels cossos laterals i dels annexes de la Novella Alta. Aquest conjunt arquitect\xc3\xb2nic fou concebut com a centre d'una explotaci\xc3\xb3 agr\xc3\xadcola i ramadera d'en Serra Balet, antic propietari. Actualment i per canvi de propietari ha estat restaurada totalment."